
СТАНОВИЩЕ
Комисията по правата на жените и равенството между половете приканва водещата комисия по бюджетен контрол да включи в предложението за резолюция, което ще приеме, следното:<RepeatBlock-Dec>
А.	като има предвид, че равенството между половете е една от основополагащите ценности на Съюза и че Съюзът се ангажира да насърчава равенството между половете във всички свои дейности, както е заложено в член 8 от Договора за функционирането на Европейския съюз (ДФЕС), като по този начин се установява принципът на интегриране на равенството между половете; като има предвид, че равенството между половете трябва да бъде включено във всички политики и дейности на ЕС;
Б.	като има предвид, че Европейският институт за равенство между половете (EIGE) беше създаден с цел да допринася за равенството между половете в Съюза и да подкрепя неговото насърчаване, включително интегрирането на принципа за равенство между половете във всички политики на EС и в съответните национални политики, както и да води борба с дискриминацията, основана на пола, и да повишава осведомеността на гражданите на Съюза по въпросите на равенството между половете – като той е доказал, че е жизненоважен и ефективен в изпълнението на тази задача; като има предвид, че годишното и многогодишното програмиране на EIGE последователно е приведено в съответствие с настоящите приоритети на Съюза; като има предвид, че EIGE все повече подкрепя агенциите и органите на ЕС при интегрирането на свързаните с пола аспекти в тяхното програмиране и операции;
В.	като има предвид, че следващата МФР трябва да включи целите за равенство между половете, интегрирането на принципа на равенство между половете и бюджетирането, съобразено с равенството между половете, във всички програми за финансиране;
Г.	като има предвид, че от 2010 г. насам общият индекс на ЕС за равенство между половете се е увеличил с 7,9 пункта; въпреки тази дългосрочна възходяща тенденция, индексът за равенство между половете за 2025 г. показва, че държавите членки са постигнали ограничен напредък с резултат за ЕС от 63,4 пункта, и увеличение от едва 0,8 пункта в индекса за равенство между половете за 2024 г.; като има предвид, че според индекса за 2025 г. за постигане на равенство между половете в ЕС ще са необходими още поне 50 години; като има предвид, че в други области, като например здравето на жените и образованието, се наблюдава застой или дори отстъпление; като има предвид, че индексът за 2024 г. показва големи различия между държавите членки (най-висок резултат: 82,0; най-нисък: 57,5), като подчертава продължаващите неравенства в целия Съюз и необходимостта от непрекъснат мониторинг и подкрепа от страна на агенциите, като например EIGE;
Д.	като има предвид, че равенството между половете в Съюза беше особено засегнато от последиците от войната в Украйна, кризата, свързана с издръжката на живота, от която жените са непропорционално засегнати, и отстъпленията от равенството между половете и правата на жените, по-специално по отношение на сексуалното и репродуктивното здраве и права (СРЗП) в няколко държави членки; като има предвид, че това допълнително задълбочава неравенствата и възпрепятства равенството между половете;
Е.	като има предвид, че инфлацията и дългосрочният недостиг на финансиране оказват все по-голям натиск върху бюджета на EIGE и намаляват оперативния капацитет на EIGE, което води до недостиг на персонал и постоянен финансов натиск за Агенцията; като има предвид, че външната оценка от 2022 г. подчерта наличието на сериозен недостиг на персонал в областта на интегрирането на принципа на равенство между половете, като EIGE е в състояние да отговори само на една четвърт от исканията за техническа помощ; като има предвид, че EIGE играе централна роля в подкрепата на институциите на Съюза и държавите членки за постигане на равенство между половете; като има предвид, че поради това се подчертава, че на EIGE трябва да бъдат предоставени достатъчни и стабилни финансови и човешки ресурси за изпълнение на неговите задачи;
Ж.	като има предвид, че нарастващата инфлация и увеличението на корекционния коефициент за Литва засягат свързаните със заплатите разходи на EIGE, като създават значително предизвикателство в основни оперативни области, като например предоставянето на техническа помощ за интегриране на принципа на равенство между половете в институциите на ЕС и държавите членки, както и в неговите дейности по събиране на данни;
З.	като има предвид, че основната мисия на EIGE е съсредоточена върху постигането на равенство между половете в ЕС чрез предоставяне на научни изследвания, събиране и съобщаване на данни и разработване на методи за подобряване на статистиката и събирането на данни, измерване на състоянието на равенството между половете както на равнището на ЕС, така и на равнището на държавите членки; като има предвид, че EIGE продължава да подобрява качеството и съпоставимостта на разбитите по полов признак данни в целия Съюз, като по този начин укрепва доказателствената база, с която разполагат институциите на ЕС и държавите членки; като има предвид, че EIGE разшири своите цифрови инструменти и онлайн платформи, като подобри достъпа до статистически данни, методологични насоки и практически ресурси за създателите на политики и заинтересованите страни; като има предвид, че EIGE засили сътрудничеството си с националните статистически служби и компетентни органи; като има предвид, че работата на EIGE в областта на насилието, основано на пола, като например проучването относно насилието, основано на пола, в ЕС, което представи ключови резултати въз основа на данни от всички 27 държави членки, подкрепи целта на Съюза за подобряване на превенцията, събирането на данни и координацията на политиките в тази област;
И.	като има предвид, че на EIGE бяха възложени допълнителни задачи, свързани с прилагането и мониторинга на новоприетите директиви на ЕС, включително Директива (ЕС) 2022/2381 за подобряване на баланса между половете сред директорите на дружества, допуснати до борсова търговия, Директива (ЕС) 2023/970 относно равното заплащане за равен труд или за труд с равна стойност, Директива (ЕС) 2019/1158 относно равновесието между професионалния и личния живот на родителите и лицата, полагащи грижи, Директиви (ЕС) 2024/1499 и 2024/1500 относно задължителните стандарти за органите по въпросите на равенството и Директива (ЕС) 2024/1385 относно борбата с насилието над жени и домашното насилие, както и присъединяването на ЕС към Конвенцията на Съвета на Европа за превенция и борба с насилието над жени и домашното насилие, т.нар. Конвенция от Истанбул;
Й.	като има предвид, че тези нови задължения изискват засилен капацитет за законодателен мониторинг, докладване на съответствието и събиране на данни, включително най-малко пет допълнителни длъжности за срочно наети служители и четири длъжности за договорно наети служители, поискани от EIGE, по-специално за възстановяване на длъжностите, съкратени през предходни бюджетни цикли; като има предвид, че новият Регламент на ЕС относно киберсигурността изисква от EIGE да укрепи своите системи за киберсигурност, включително да назначи служител по киберсигурността и да извършва редовни оценки и одити; като има предвид, че EIGE ще се нуждае от един договорно нает служител (ФГ IV) за служител по киберсигурността и от увеличени бюджетни ресурси, за да изпълни тези изисквания; като има предвид, че EIGE е задължен да плати 200 000 EUR за придобиването на задължителния нов финансов софтуер SUMMA, което представлява почти 15 % от неговия бюджет по дял II; като има предвид, че това бюджетно изискване засяга непропорционално по-малките агенции; като има предвид, че балансираното представителство на половете сред служителите следва винаги да бъде насърчавано във всички агенции на ЕС, както и в EIGE, чрез чувствителни към аспектите на пола процедури за набиране на персонал;
1.	припомня, че EIGE беше създаден, за да допринася за независими научни изследвания в областта на равенството между половете и да укрепва тяхното насърчаване, да изготвя данни и инструменти, за да подпомага ЕС и неговите държави членки да разработват приобщаващи и преобразуващи равенството между половете политики, a именно, такива, които са насочени към справяне с първопричините за неравенството между половете чрез оспорване на дискриминационните норми, неравномерното разделение на властта и вредните практики и имат за цел да променят обществените нагласи и поведение в посока към истинско равенство между половете, както и да интегрират равенството между половете във всички политики; отбелязва значението на надеждните данни, разбити по полов признак, за улесняване на създаването на политики, основани на факти; подчертава неотложната необходимост Съюзът да постигне напредък по отношение на равенството между половете в контекста на продължаващата криза, като например войните и кризата в областта на климата; освен това подчертава враждебните реакции по отношение на равенството между половете сред движенията, които се противопоставят на равенството между половете и антидемократичните движения;
2.	приветства продължаващото сътрудничество между EIGE и комисията по правата на жените и равенството между половете (FEMM), по-специално приноса на Института за текущите усилия на комисията във връзка с насилието, основано на пола, равновесието между професионалния и личния живот, разликата в заплащането и пенсиите на жените и мъжете, въздействието на кризите върху жените, интегрирането на равенството между половете и бюджетирането, съобразено с равенството между половете; отбелязва, че EIGE може да осигури ценен принос за работата на всички комисии на Европейския парламент и други агенции на ЕС с цел по-добро интегриране на принципа за равенство между половете във всички политики на ЕС; 
3.	подновява призива на Парламента за увеличаване на финансирането и персонала на EIGE в съответствие с нарастващите искания за техническа помощ и по-високите оперативни разходи; поради това призовава Комисията да предложи необходимите ресурси за Агенцията, за да може тя да изпълнява задачите си и да отговаря на повишеното търсене на експертен опит, като гарантира оперативна приемственост и укрепва аналитичния и координационния капацитет на Агенцията; призовава за увеличение със 17 % на настоящото щатно разписание, за да се отчете необходимостта от най-малко пет допълнителни длъжности за срочно наети служители (AD) и четири допълнителни длъжности за договорно наети служители, както и специални длъжности за киберсигурност, защита на данните и изпълнение на новите законодателни задължения; подчертава необходимостта от намаляване на прекомерното работно натоварване, което понастоящем се поема от служителите на EIGE; призовава за предвидим и стабилен многогодишен бюджет за EIGE, като се намалят повтарящите се преноси и се даде възможност за дългосрочно планиране и научноизследователска дейност и се осигури здравословна и продуктивна работна среда;
4.	отбелязва, че EIGE изпълнява непрекъснато 95 % от бюджета си и е постигнал целите си в изменения програмен документ за периода 2024—2026 г., въпреки недостига на персонал и големия размер на пренесените бюджетни кредити, както и че Европейската сметна палата е потвърдила, че отчетите му дават вярна представа за финансовото му състояние;
5.	подчертава, че през 2024 г. EIGE е постигнал стратегическите си цели да допринесе за по-добре информирани и основани на факти политики и вземане на решения с цел постигане на равенство между половете и борба с дискриминацията, основана на пола; да подкрепя интегрирането на перспективата за равенство между половете в политиките на ЕС и произтичащите от тях национални политики; както и да насърчава ефективно равенството между половете сред основните заинтересовани страни и целеви групи; освен това подчертава, че тези постижения са реализирани въпреки структурния недостиг на персонал, което потвърждава необходимостта от допълнителни ресурси за гарантиране на бъдещите резултати;
6.	предупреждава, че без допълнителни целеви персонал и инвестиции EIGE рискува да не бъде в състояние да изпълни задълженията си, произтичащи от новоприетото законодателство, нито да отговори на повишените изисквания, произтичащи от новите инициативи на политиката на Съюза; подчертава, че бюджетните изисквания, като например закупуването на SUMMA, оказват допълнителен натиск върху бюджета на EIGE; подчертава, че при отпускането на допълнителни бюджетни средства трябва да се вземат предвид задължителните разходи, които се очаква да бъдат извършени от агенциите; призовава за стабилен и подсилен бюджет за EIGE като един от приоритетите, свързани с равенството между половете, в следващата многогодишна финансова рамка (МФР), като се гарантира, че Агенцията може да продължи да предоставя висококачествени научни изследвания, данни и политическа подкрепа по всички приоритети на Съюза;
7.	счита, че директорът на Европейския институт за равенство между половете може да бъде освободен от отговорност във връзка с изпълнението на бюджета на Института за финансовата 2024 година.
</RepeatBlock-Dec>

[bookmark: FootprintPageAD]ПРИЛОЖЕНИЕ: ДЕКЛАРАЦИЯ ЗА ИЗТОЧНИЦИТЕ НА ИНФОРМАЦИЯ
<FootprintIntro>В рамките на своята изключителна отговорност докладчикът по становище декларира, че в становището не е включена информация, предоставена от представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:1], или от представители на публични органи на трети държави, включително техните дипломатически мисии и посолства, които трябва да бъдат изброени в настоящото приложение съгласно член 8 от приложение I към Правилника за дейността.</FootprintIntro> [1:  Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

